La Generalitat de Catalunya commemora el Dia Internacional en Memòria de les Víctimes de l'Holocaust
Annette Cabelli, supervivent del camp de concentració d'Auschwitz, explicant les seves vivències i records a l'acte d'homenatge en el Dia Internacional en Memòria de les Víctimes de l'Holocaust, celebrat el passat 29 de gener al Palau de la Generalitat.
Amb motiu del Dia Internacional en Memòria de les Víctimes de l'Holocaust, la Generalitat de Catalunya va organitzar un acte institucional que va tenir lloc el 29 de gener al Palau de la Generalitat, amb Annette Cabelli, supervivent del camp d'extermini d'Auschwitz, com a protagonista.
El 27 de gener de 1945, ara fa 73 anys, es va alliberar Auschwitz, on van morir entre un i dos milions i mig de persones, la majoria jueus.
Per aquest motiu, les Nacions Unides van establir el dia 27 de gener per recordar les víctimes, honorar-les pel que van patir i fer memòria per evitar que res semblant es pugui tornar a repetir mai.
L'acte, conduït pel periodista i historiador Antoni Tortajada, va començar amb la conferència "La lliçó d'Auschwitz.
Per una ètica des de les víctimes", a càrrec de Joan-Carles Mèlich, professor de Filosofia de l'Educació a la Universitat Autònoma de Barcelona i autor de diverses obres de filosofia ètica i educació, de caràcter assagístic.
Ha estudiat les situacions límit, el sofriment i la memòria a partir dels relats dels supervivents dels camps de concentració, el cos i el desig, així com la qüestió de la contingència, la fragilitat i la vulnerabilitat.
Per desenvolupar aquesta tesi, estudia sobretot els relats dels supervivents dels camps de concentració i d'extermini nazis, Primo Levi, Elie Wiesel, Jorge Semprún, entre d'altres.
A continuació, el presentador va mantenir una conversa amb la supervivent Annette Cabelli, nascuda a la comunitat sefardita de Salònica, Grècia, l'any 1925.
Quan tenia 17 anys va ser deportada al camp, juntament amb la seva mare, que va ser assassinada ben aviat a la cambra de gas.
Annette Cabelli va viure dos anys i dos mesos de captiveri en condicions molt dures i fent tota mena de feines.
Va ser obligada a caminar en la marxa de la mort, que la va portar fins al camp de Ravensbrück, i d'allà, a Malchow, que va ser alliberat per les tropes dels Estats Units el 1945.
L'entrevista informal va repassar diversos moments de la cruenta vida als camps de concentració, davant un auditori commogut pel relat.
Tot seguit, es va donar pas a la música.
La mateixa Annette Cabelli, acompanyada de Linda Sixou, va interpretar dues cançons de tradició sefardita.
En el pla institucional, van intervenir el primer tinent d'alcaldia de l'Ajuntament de Barcelona, Gerardo Pisarello, i el secretari general del Departament d'Afers Exteriors, Relacions Institucionals i Transparència, Aleix Villatoro, que van cloure l'acte amb una reivindicació de les polítiques de memòria.
Finalment, els participants i els convidats es van traslladar a la plaça de Sant Jaume, per assistir a la Cerimònia del Record, una encesa d'espelmes per homenatjar els diferents col·lectius assassinats pels nazis: jueus, gitanos, republicans deportats i persones del col·lectiu LGTBI.
La Cerimònia va ser organitzada per l'Ajuntament de Barcelona, amb la col·laboració de la Generalitat.
Per altra banda, el Museu Memorial de l'Exili de la Jonquera va programar un acte destinat a estudiants, que va consistir en una conferència i debat amb Dory Sontheimer, familiar de deportats al camp de concentració i extermini d'Auschwitz i autora de Les set caixes i La vuitena caixa; i la projecció del documental Las dos guerras del fotógrafo Boix, amb un col·loqui posterior.